b'\n_START_ARTICLE_\nSpausdintuvas\n_START_PARAGRAPH_\nKompiuterio spausdintuvas yra \xc4\xafrenginys, kuris i\xc5\xa1spausdina kompiuterio informacij\xc4\x85 ant popieriaus. Daug spausdintuv\xc5\xb3 pirmiausia yra naudojami kaip kompiuterio i\xc5\xa1oriniai \xc4\xafrenginiai. Spausdintuv\xc5\xb3 b\xc5\xabna \xc4\xafvairi\xc5\xb3 , besiskirian\xc4\x8di\xc5\xb3 spausdinimo kokybe, sparta, naudojamais i\xc5\xa1tekliais, patogumu ir pan.\n_START_SECTION_\nSpausdintuv\xc5\xb3 r\xc5\xab\xc5\xa1ys\n_START_PARAGRAPH_\nSpausdintuvus pagal j\xc5\xb3 veikimo princip\xc4\x85 galima suskirstyti \xc4\xaf 2 pagrindines grupes: kontaktinius ir bekontak\xc4\x8dius. Prie kontaktini\xc5\xb3 priskiriami plaktukiniai, terminiai ir adatiniai spausdintuvai, o prie bekontak\xc4\x8di\xc5\xb3 - ra\xc5\xa1aliniai ir lazeriniai.\n_START_SECTION_\nPlaktukiniai spausdintuvai\n_START_PARAGRAPH_\nJau nebenaudojami. Plaktukinio spausdintuvo mechanizm\xc4\x85 sudaro raid\xc5\xbei\xc5\xb3 pavidalo plaktuk\xc4\x97li\xc5\xb3 rinkinys. Sm\xc5\xabgiuodamas \xc4\xaf popieri\xc5\xb3, plaktuk\xc4\x97lis palieka jame raid\xc4\x97s atspaud\xc4\x85, ta\xc4\x8diau norint pakeisti \xc5\xa1rift\xc4\x85, reikia keisti ir vis\xc4\x85 raid\xc5\xbei\xc5\xb3 rinkin\xc4\xaf. Plaktukiniu spausdintuvu negalima spausdinti grafini\xc5\xb3 vaizd\xc5\xb3. D\xc4\x97l \xc5\xa1i\xc5\xb3 prie\xc5\xbeas\xc4\x8di\xc5\xb3 plaktukini\xc5\xb3 spausdintuv\xc5\xb3 technologija greit paseno ir j\xc5\xb3 viet\xc4\x85 u\xc5\xbe\xc4\x97m\xc4\x97 adatiniai spausdintuvai.\n_START_SECTION_\nTerminiai spausdintuvai\n_START_PARAGRAPH_\nTermin\xc4\xaf spausdintuv\xc4\x85 sudaro trys pagrindiniai elementai: termin\xc4\x97 galvut\xc4\x97, speciali juostel\xc4\x97 ir popierius. Termin\xc4\x97 galvut\xc4\x97 susideda i\xc5\xa1 \xc5\xa1ilumini\xc5\xb3 element\xc5\xb3, kurie, at\xc4\x97jus signalui, yra \xc4\xafkaitinami. \xc5\xa0ie spausdintuvai ne brangesni u\xc5\xbe adatinius, spausdina tyliai ir gerai, ta\xc4\x8diau jiems reikia specialaus popieriaus arba specialios vienkartin\xc4\x97s juostel\xc4\x97s, tod\xc4\x97l j\xc5\xb3 eksploatacija taip pat gerokai brangesn\xc4\x97 negu adatini\xc5\xb3. Da\xc5\xbeniausiai terminiai spausdintuvai naudojami parduotuv\xc4\x97se prek\xc4\x97s kainai nustatyti.\n_START_SECTION_\nAdatiniai spausdintuvai\n_START_PARAGRAPH_\nAdatinio spausdintuvo mechanizm\xc4\x85 sudaro adatos, kurios i\xc5\xa1 ta\xc5\xa1k\xc5\xb3 suformuoja tekstin\xc4\xaf ar grafin\xc4\xaf vaizd\xc4\x85. \xc5\xa0i\xc5\xb3 spausdintuv\xc5\xb3 tr\xc5\xabkumai: l\xc4\x97tas spausdinimas, triuk\xc5\xa1mas, prastesn\xc4\x97 spausdinimo kokyb\xc4\x97. Jie skiriasi adat\xc4\x97li\xc5\xb3 skai\xc4\x8diumi galvut\xc4\x97je, spausdinimo kokybe ir sparta. Adat\xc4\x97l\xc4\x97s galvut\xc4\x97je yra i\xc5\xa1d\xc4\x97stytos vertikaliai vienu ar keliais stulpeliais. Jas valdo atskiri elektromagnetai. Tarp galvut\xc4\x97s ir popieriaus yra da\xc5\xbeais \xc4\xafmirkyta juostel\xc4\x97. Adat\xc4\x97l\xc4\x97s sm\xc5\xabgiu da\xc5\xbeai perkeliami ant popieriaus. Vaizdas sudaromas i\xc5\xa1 ta\xc5\xa1k\xc5\xb3, tod\xc4\x97l jo kokyb\xc4\x97 priklauso nuo ta\xc5\xa1k\xc5\xb3 tankio. Tekstas spausdinamas dviem re\xc5\xbeimais \xe2\x80\x93 juodra\xc5\xa1\xc4\x8dio (Draft) ir \xc5\xa1varra\xc5\xa1\xc4\x8dio (LQ ar NLQ). Da\xc5\xbeniausiai adatinis spausdintuvas turi atmintin\xc4\x99, kurioje apra\xc5\xa1yta, kokius veiksmus turi atlikti adata, suformuodama vien\xc4\x85 ar kit\xc4\x85 simbol\xc4\xaf.\n_START_SECTION_\nRa\xc5\xa1aliniai spausdintuvai\n_START_PARAGRAPH_\nRa\xc5\xa1aliniai spausdintuvai dirba tyliai, nes spausdina ta\xc5\xa1kais purk\xc5\xa1dami special\xc5\xb3 ra\xc5\xa1al\xc4\x85 ir nelie\xc4\x8dia popieriaus, taip pat gali spausdinti spalvotai. Spausdina geriau u\xc5\xbe adatinius. Kiekvienos spalvos ra\xc5\xa1alui purk\xc5\xa1ti yra keli stulpeliu i\xc5\xa1d\xc4\x97styti elektrinio signalo valdomi miniati\xc5\xabriniai, sunkiai \xc4\xaf\xc5\xbei\xc5\xabrimi, purk\xc5\xa1tukai. Spausdintuvams naudojamas skystasis arba plasti\xc5\xa1kasis ra\xc5\xa1alas. Skystasis ra\xc5\xa1alas pur\xc5\xa1kiamas tolyd\xc5\xbeiai arba impulsais. Spalvotai spausdinama ma\xc5\xbedaug penkis kartus l\xc4\x97\xc4\x8diau, nei nespalvotai.\n_START_SECTION_\nLazeriniai spausdintuvai\n_START_PARAGRAPH_\nLazerini\xc5\xb3 spausdintuv\xc5\xb3 veikimo principas pagr\xc4\xafstas lazerinio \xc4\xafrenginio (lazerio spindulio ir daugiabriaunio veidrod\xc5\xbeio) galimybe suformuoti ant apvalaus b\xc5\xabgno elektrostatin\xc4\xaf dokumento atvaizd\xc4\x85. Lazerinis spausdintuvas spausdina vis\xc4\x85 puslap\xc4\xaf i\xc5\xa1 karto, kaip kopijavimo aparatas. Pirmiausiai specialus skustuvas nuvalo b\xc5\xabgno pavir\xc5\xa1i\xc5\xb3. Paskui pavir\xc5\xa1ius teigiamai jonizuojamas elektriniu i\xc5\xa1lyd\xc5\xbeiu. Lazerio spindulys, moduliuotas \xc4\xafra\xc5\xa1oma informacija, daugiabriauniu veidrod\xc5\xbeiu yra skleid\xc5\xbeiamas eilut\xc4\x97mis besisukan\xc4\x8dio b\xc5\xabgno pavir\xc5\xa1iuje. Jis invertuoja pavir\xc5\xa1inius kr\xc5\xabvius ir padaro juos neigiamus. \xc5\xa0itaip gaunamas elektrostatinis spausdinimo atvaizdas. Vaizdas i\xc5\xa1ry\xc5\xa1kinamas teigiam\xc4\x85 kr\xc5\xabv\xc4\xaf turin\xc4\x8diais da\xc5\xbe\xc5\xb3 milteliais, kurie prilimpa neigiamai \xc4\xafelektrintuose b\xc5\xabgno pavir\xc5\xa1iaus ta\xc5\xa1kuose. Paskui da\xc5\xbeai perkeliami ant neigiamai \xc4\xafelektrint\xc5\xb3 popieriaus lap\xc5\xb3. Lazeriniai spausdintuvai turi tur\xc4\x97ti talpi\xc4\x85 operatyvi\xc4\x85j\xc4\x85 atmint\xc4\xaf.'